Kultúrne inštitúcie Prešovského samosprávneho kraja - ĽUBOVNIANSKA KNIŽNICA a ĽUBOVNIANSKE OSVETOVÉ STREDISKO, na základe vzájomnej spolupráce pripravili výstavu fotografií z amatérskej fotografickej súťaže AMFO z rokov 2002 – 2019.

AMFO je celoštátna postupová súťaž a výstava amatérskej fotografickej tvorby, ktorá je jedinou svojho druhu na Slovensku a uskutočňuje sa od roku 1973. Autori súťažia v kategóriách: čierno-biela fotografia, farebná fotografia, cykly a seriály a experiment. Hlavným cieľom súťaže je získavanie vedomostí, rozvíjanie zručností vizuálnej gramotnosti a umelecko-odborný rast jednotlivcov prostredníctvom poznávania, realizácie a prezentácie fotografickej tvorby. Základnými hodnotami súťaže sú ľudskosť, rôznorodosť a autentickosť.

V rámci výberu fotografií vám prezentujeme niektorých amatérskych fotografov z regiónu Stará Ľubovňa, ktorí sa pravidelne zúčastňovali a zúčastňujú súťaže AMFO. Výstava ponúka návštevníkom prierez rôznych fotografických žánrov, od portrétov, krajiniek a architektúry až po abstraktné zobrazenie reality. Ľubovnianske osvetové stredisko každoročne organizuje okresné kolo tejto súťaže a aj takýmto spôsobom dáva priestor amatérskym fotografom z ľubovnianskeho regiónu.